Belgiya qiroli Albert Ikkinchi taxtdan voz kechdi

Hukumatni qariyb 20 yil davomida boshqarib kelgan Belgiya qiroli Albert Ikkinchi taxtdan voz kechdi. Uning o‘rnini voris shahzoda 53 yoshli Filipp egallaydi. Qirol Belgiyaning milliy bayrami kuni taxtdan o‘g‘li Filipp foydasiga voz kechish haqidagi hujjatni imzoladi. Bu haqda RIA Novosti xabar berdi.

 Belgiya qiroli Albert Ikkinchi
Shahzoda Filipp hisob bo‘yicha Belgiyaning yettinchi qiroli bo‘ladi. Belgiya telekanallari bo‘ylab efirga uzatilgan marosim Bryusseldagi qirollik saroyida federal boshqaruv va oila a’zolari ishtirokida o‘tkazildi. Albert Ikkinchi o‘z qarori haqida 3-iyul kuni xalqqa murojaatida e’lon qilgan edi. 79 yoshli qirol qarorining asosiy sababi salomatligi ekanligini ta’kidlab o‘tdi.

Belgiya hukumati Albert Ikkinchi uchun yillik dotatsiyani 923 ming yevro qilib belgiladi. Ushbu mablag‘dan 200 ming yevroni u soliq sifatida to‘lashi kerak bo‘ladi. Mablag‘ning taxminan uchdan ikki qismi xodimlar uchun sarflanadi. Bundan tashqari, qirollik saroyi va bog‘i uchun ham shu mablag‘dan ishlatiladi. Shuningdek, Belgiyaning yangi qiroli uchun 11,5 million yevro miqdorida yillik dotatsiya haqida qaror qilindi. Uning taxminan 7 foizini qirol davlatga qaytaradi.
Saksen-Koburg-Gota Belgiya qirollik sulolasiga 1831-yil 21-iyul kuni asos solingan bo‘lib, uning ilk vakili Leopold Birinchidir.